Outa hof toe oor Eskom-tariefverhogingArgieffoto (Foto: baptisteh, Pixabay) Ivan Herselman, Outa se direkteur van regsake, het gesê na verskeie vergeefse pogings om geskrewe reaksie van die Nasionale Energiereguleerder (Nersa) te kry oor sy besluit om ŉ 9.4% tariefverhoging aan Eskom toe te staan, het die organisasie geen ander keuse as om die hooggeregshof in Pretoria te nader nie. Volgens Herselman het Outa Nersa versoek om die publiek in te lig oor sy redes waarom die verhoging aan Eskom toegestaan is. Nersa het egter nie aan die versoek gehoor gegee nie. Die reguleerder het glo net gesê die inligting is moontlik “vertroulik” en moet eers met Eskom uitgeklaar word voordat dit aan die publiek bekendgemaak kan word. “Hierdie antwoorde sal waarskynlik eers gegee word lank nadat die tariefverhoging reeds geïmplementeer is en lank na die tydperk wat die publiek kans gegun word om vrae en kommentaar oor die besluit te lewer,” het Herselman gesê. “As die eier eers geroer is, kan dit nie weer ongeroer word nie. Outa glo dit is in die publiek se beste belang om so vinnig as moontlik in te gryp voordat die tariefverhoging op 1 April ingestel word.” Herselman het gesê hulle is besorg oor die tekort aan deursigtigheid en die manier waarop Nersa by hul besluit uitgekom het en wil weet waarom die publiek in die donker gehou word. Outa sal na verwagting op 31 Maart in die hof om die interdik aansoek te doen, het hy gesê.